แอ่วเหนือ #4 @แพร่

แวะหามื้อเที่ยงทานแถวๆ แพร่ ลองเปิดวงใน เห็นร้านนี้น่าสนใจ สะดุดรีวิวของท่านนึงที่ว่าน้ำพริกน้ำย้อย มีแค่ในแพร่ เรากะพ่อก็ เฮ้ยๆ น่าลองๆ ปะๆๆ ไปลองกัน


<<การเดินทาง>>

กดแมปวงในโลดค่ะ พามาถูกเป๊ะ ร้านมีที่จอดรถด้วยค่ะ หรือไม่งั้นริมถนนหน้าร้านก็จอดได้ทั้งสองฝั่ง


<<บรรยากาศ>>

ร้านแบบเปิดโล่ง โต๊ะไม้ ไปตอนเที่ยง คนเพียบค่ะ ต้องเล่นเก้าอี้ดนตรีนิดนึง ส่องหาโต๊ะเอาเอง หรือบอกน้องพนักงานว่ามากี่คน น้องก็จะหาโต๊ะให้ค่ะ


<<วิธีสั่งอาหาร>>

1. ร้านจะแบ่งเป็น station คือขนมเส้น ส้มตำ ข้าว-ปิ้งย่าง ผัก-น้ำพริก ขันน้ำ-น้ำแข็ง

2.  สั่งอาหารโดยเขียนในกระดาษบนโต๊ะ แยกใบระหว่างขนมเส้น กับ ส้มตำ แล้วเอาไปให้ที่ station นั้นๆ เค้าจะทำตามคิวที่ได้รับ

3. ข้าวกั้นจิ้น ลูกชิ้น ไก่ย่าง เดินไปสั่งที่ station หน้าร้าน 

4. ผักลวง กับ น้ำพริก ตักเอง เติมกี่รอบก็ได้

5. จาน ช้อน-ส้อม น้ำ-น้ำแข็ง บริการตัวเองค่ะ ชอบใจร้านนี้ใช้ขันน้ำเล็กๆ แทนแก้ว น่ารักดีค่ะ


<<อาหาร>>

อ่านรีวิวว่าส้มตำอร่อย ก็เลยสั่งส้มตำมาลองกับขนมเส้นด้วย

■ ตำแคปหมู เผ็ดน้อย (35 บ.)

ดีงามสุดๆ เครื่องมีแคปหมูทอดกรอบ ไม่เหม็น คลุกๆ มากับมะเขือเทศ ถั่วฝักยาว และถั่ว น้ำส้มตำอร่อยมากกกกกกกกกกกกก แบบสามรส เปรี้ยว-เค็ม-หวาน บาลานซ์กันอย่างพอเหมาะ ทานส้มตำกับขนมเส้น เข้ากันมากๆ 


■ น้ำพริกน้ำย้อย (ฟรี)

ไม่เคยได้ยินมาก่อนเลยค่ะ สำหรับน้ำพริกน้ำย้อย จากที่ชิมจะคล้ายๆ น้ำพริกแม่ศรีที่บางลำพูอะค่ะ ที่เอาเครื่องกรอบๆ พริกทอด กระเทียมทอด กุ้งแห้งทอด มาคลุกเคล้าเป็นน้ำพริก 

แต่น้ำย้อยจะไม่หวาน ออกเค็มปะแล่มๆ และเผ็ดนิดนึง และไม่มีกุ้งแห้ง แต่จะเป็นแคบหมูแทน 

อร่อยดีค่ะ ทานเพลินมากๆ ทานกับข้าวกั้นจิ้นอร่อยดี แต่พอทานกับขนมเส้น รสมันจะดรอปลงหน่อย ออกจืด


■ ข้าวกั้นจิ้น (ห่อละ 7 บ.)

มันคือข้าวหุงกับเลือด ชิมินะ หอม อร่อยดีนะคะ ห่อละ 7 บาท ไม่แพงเลย ทานกับน้ำพริกอร่อยดีค่ะ


■ ขนมเส้น - น้ำซุป (ชุดละ 25 บ.)

ในชุดจะมีเส้นขนมจีน 1 จานโต พร้อมน้ำซุปใส 1 ถ้วย 

เส้นเค้าเป็นเส้นสด และเส้นขนาดเล็กกว่าเส้นขนมจีนทั่วไปค่ะ ส่วนน้ำซุปจะคล้ายๆ ซุปจากต้มเลือดหมูอะ มีหมูสับ และเลือด เป็นซุปใส กลมกล่อมดีค่ะ

วิธีทาน บอกตรงๆ ไม่รู้ค่ะ 5555 

เราทานโดย เอาผักลวกกับน้ำพริกมาโปะๆ บนเส้น ทานด้วยกัน ส่วนซุปก็เอาไว้ซด ทานถูกวิธีหรือไม่ ไม่รู้เหมือนกัน 

ด้วยเส้นมันสด พอกินกับน้ำพริก เลยทำให้น้ำพริกรสอ่อนลง เราก็แก้โดย เอาน้ำส้มตำมาราดๆ แจ่มว้าวเลยค่ะทีนี้


<<สรุป>>

ก็อร่อยอยู่นะ แต่ด้วยความไม่ชิน ก็เลยรู้สึกว่าแปลก แต่รวมๆ ก็ชอบค่ะ ถ้าใครได้ผ่านมาทางแพร่ ก็แวะมาลองดูนะคะ